I Vester Thorup ved Fjerritslev bor 60 asylbørn, der har mistet deres forældre under deres flugt på kriseområder.

Der er mangel på voksne, som kan hjælpe flygtningebørn, som har mistet deres forældre under flugten fra grufulde oplevelser i kriseområder. - Vi bliver først væk fra vores far og kort tid efter er vores mor og to små søstre pludselig også væk, fortæller Maryam Norri. Den 16 årige pige og hendes syvårige lillesøster mister kontakten til familien under flugten fra Afghanistan. Nu bor de på Børnecentret i Vester Thorup ved Fjerritslev. Her bor de sammen med 59 andre børn og unge, der har mistet deres forældre, enten fordi de er døde eller fordi de er blevet revet væk fra hinanden under flugten op gennem Europa. - Det kan være svært, at være barn eller ung og så være i et fremmed land, uden sine forældre, fortæller Michael Jervild, regionskonsulent fra Røde Kors. Han håber derfor på, at der er nogle voksne med overskud, der vil være repræsentanter for dem. Hvis man har lyst til, at komme på et introduktionskursus kan man tilmelde sig på mail: mijer@rodekors.dk Kurset finder sted den 19. og 20. september på Bratskov ved Brovst.